Sa giustizia

Nemiga eterna a su viziu a su male
Leze ’e sos babbos mios disizada,
Ses dae pagos giustos predicada
E pro su poeta ses un’ideale.

Chentu oltas t’hap’idu maltrattada
In cuddas salas de su tribunale,
Ue, chi ses pro tottus uguale
Una manu profana iscrittu b’hada.

Tue no! no esistis bell’Astrea
Manna cale ti sonno. In custu mundu
Sèmpere ses istada falsa Dea

Pro s’omine senz’appoggiu, vagabundu,
De sos tempos capricciu e idêa,
A cando in altu posta, a cando in fundu.